וליד טאהא

וליד יוסף טאהא (בערבית وليد طه, תעתיק מדויק: טָהָ. נולד ב-7 בספטמבר 1968) הוא פוליטיקאי ערבי-ישראלי, חבר התנועה האסלאמית, חבר הכנסת מטעם מפלגת רע"ם, ויושב הראש לשעבר של ועדת הפנים והגנת הסביבה של הכנסת. נולד בכפר קאסם ומתגורר בה. בעל תואר ראשון במדע המדינה בהצטיינות מהאוניברסיטה הפתוחה ותואר ראשון בהיסטוריה מאוניברסיטת תל אביב. השלים תואר שני במדע המדינה עם התמחות בביטחון מאוניברסיטת תל אביב. היה מחנך ומנהל רשת הגנים ובתי הספר אל-הודא ברמלה. בשנת 2012, ביקר את יו"ר הפרלמנט של חמאס, השייח ד"ר עזיז דוויק, לאחר שחרורו ממאסר. בראיון לרשת ב' לא הכחיש את תמיכתו בחמאס, וסירב לגנות את הארגון ולהכיר בו כארגון טרור. בשנת 2013 השתתף במשלחת שביקרה את משפחת המחבלים מפיגוע ליל הקלשונים, בו נרצחו שלושה חיילי צה"ל. בשנת 2018 פרסם פוסט תמיכה בסוריה, בו כתב: "אחי תרים את הדגל הסורי מעל הבית שלך כל השנה, תניף את הדגל ביום הזיכרון לכיבוש הגולן על מנת להזכיר לו שיש אדמה סורית כבושה". באותה שנה, השתתף בהפגנת תמיכה בצעדות החמאס על גדר המערכת. בשנת 2019 פרסם פוסט בו כתב: "מאז שהתנועה הציונית השיקה את הפרויקט הגזעני האכזרי שלה לפני יותר ממאה שנה, רצח, גירוש, הריסה, אפליה, גזענות והתעללות הברברית בזכויות של בעלי האדמה היו ההתנהגות הבולטת ביותר של פרויקט השנאה הזה". באותה שנה השתתף בתהלוכת תמיכה בפרעות הערבים הישראלים מאוקטובר 2000. על הרג הצעיר איאד אל-חלאק שלוקה בנפשו על ידי המשטרה, אמר: "הפלסטינים בניגוד ליהודים הם בעלי הארץ הזאת, ולא הגיעו אליה מרוסיה ואוקראינה, הקללה של איאד תרדוף אותם עד ליום הדין, ותגרש את הכיבוש. העם הפלסטיני יזכה לחירות וביטחון בארצו, הרוצח של איאד הוא פחדן והוא יורה על אנשים כי הוא לא שייך לפה ונוכחותו כאן לא חוקית ולכן פעל מתוך טירוף. פעולות הוצאה להורג שאנשי משטרת הכיבוש מבצעים בשטח מעידה על המוסר המלוכלך שלהם". על טיפולי המרה, אמר: "תופעה של הומואים כמעט איננה קיימת בחברה הערבית. אם היא קיימת, היא בממדים מעטים מאוד", ופירט: "החברה הערבית ברובה המכריע מתנגדת לחוקים האלה. יש לה מנהל דתי, תרבותי, ערכי ומוסרי שאיננו מקבל את הדבר הזה כדבר לגיטימי ועל כן הצבענו נגד החוק", בראיון לקלמן ליבסקינד ואסף ליברמן. "הנושא איננו נמצא בדיון בחברה הערבית. אינני מכיר תופעות של טיפולים או היעדר טיפולים. אם זה קיים זה בממדים מאוד קטנים ואלה שסובלים ממנו לא ממהרים להזדהות", והוסיף "בחברה הערבית מתנגדים לזה שכאילו זה דבר לגיטימי וגלוי. כל מיני נטיות שאינן מתיישרות עם הבריאה. אלוהים ברא את האנושות לפי זכר ונקבה וזה המצב התקין". בראיון אחר כינה את הלהט"ב "סוטים". טאהא היה חבר התנועה האסלאמית, ראש התנועה בכפר קאסם וחבר מועצת השורא המקומית. היה חבר בעיריית כפר-קאסם, מנהל מחלקת החינוך בה וחבר הוועדה העממית בעיר. התמודד על המקום השני ברשימת רע"ם לכנסת ה-20 אך הפסיד לעבד אל-חכים חאג' יחיא בהפרש של קול אחד. לקראת הבחירות לכנסת ה-22 התמודד בשנית מול חאג' יחיא, ונבחר להיות נציג הפלג הדרומי של התנועה האסלאמית בסיעת רע"ם. שובץ כנציגה במקום ה-6 בסיעת הרשימה המשותפת לכנסת ה-22, ונבחר, לאחר שהרשימה קיבלה 13 מנדטים. לקראת הכנסת ה-23 שובץ מטעם רע"ם במקום ה-6 בסיעת הרשימה המשותפת, ונבחר, לאחר שהרשימה קיבלה 15 מנדטים. לקראת הבחירות לכנסת העשרים וארבע התפלגו רע"ם והרשימה המשותפת ורצו לבחירות כל אחת בנפרד. טאהא הוצב במקום השלישי ברשימת רע"ם, ונבחר לכנסת לאחר שהמפלגה קיבלה 4 מנדטים. לאחר פטירתו של ח"כ סעיד אלחרומי נבחר להיות יושב ראש ועדת הפנים והגנת הסביבה של הכנסת. טאהא נשוי ואב לשלושה, בנו עבד, הוא כדורסלן עבר. מתגורר בכפר קאסם. וליד טאהא, באתר הכנסת וליד טאהא, ברשת החברתית פייסבוק וליד טאהא, ברשת החברתית אקס (טוויטר) וליד טאהא, באתר כנסת פתוחה ווליד טאהא, באתר ערוץ כנסת ווליד טאהא, באתר הכנסת (ארכיון) ההיסטוריה הבעייתית של יו"ר ועדת הפנים החדש | המחדש, באתר hm-news.co.il אל"מ במיל' טל בראון, תהיות על ח"כ וליד טאהא, באתר ערוץ 7, 6 בספטמבר 2021 קלמן ליברמן, ח"כ וליד טאהא: תופעה של הומואים כמעט איננה קיימת בחברה הערבית, אנחנו מתנגדים לזה, באתר כאן – תאגיד השידור הישראלי, 26 ביולי 2020 יהונתן גוטליב, ח"כ וליד טאהא מרע"מ כינה את הלהט"ב "סוטים", באתר ערוץ 7, ‏3.6.2021 (ארכיון) אתר ועדת הבחירות (ארכיון)